Batsadi ke pinagare ya bana | News24
Batsadi ke pinagare ya bana
Itumeleng Ditaunyane - Social ObserverFoto:
Phuduhudu e rile ga ke disiwe mme lomipi wa yona lo fetwa lwa podi. Mogologolo o ne a tshela thata mo diphologolo di neng di le dintsi gona. Tse dingwe e le tse di tlhaga mme tse dingwe e le tse di bokgwabo. Dingwe e le tsa naga mme tse dingwe e le tsa legae. O ne a tsoma dingwe go nna dijo le diaparo tsa gagwe.
Phuduhudu ke podi e e tlhaga, e e nnang kwa nageng. Ga e a ruiwa ka jalo e itsamaela kwa nageng fela jaaka e rata. E a ipusa e bile ga go ope yoo e kgalemang le fa e le go e fa molao.
Podi yona ke seruiwa sa legae se se tshelang mo tlase ga molao wa monglwa yona. Ba legae ba e fa dijo le metsi; ba e tswalela le go e bulela ka fa ba bonang go tlhokega ka gona. Ga e itaole. Ga e tsamae ka fa e ratang ka gona.
Lomipi ke mafura a a potologileng mogodu mme a fologela kwa diphilong. A bonala sentle fa phologolo e buiwa. O tla bona lomipi lo lebega jaaka garetene e e nang le se se lebegang e kete ditalama tse dinnye tse di kgolokwe tsa mafura. Go mogologolo mafura a ne a bolela khumo. Monono wa motho o ne o tsewa o bolela gore ke sekgorane. Fa o le mosesane go ne go belaetsa gore o bolawa ke tlala. E seng jaaka mo metlheng eno e go ratiwang mebele e mennye ka go twe e mentle. A re tshwaediwa ke ditebego tsa Makgoa?
Le fa phuduhudu e itaola, mogologolo o ne a lemoga gore lomipi lwa yona lo lonnye fa lo lekanngwa le lwa podi. A bapisa le kgodiso ya bana.
A ruta gore ngwana yo o sa itaoleng, yo o kgalengwang a bile a beetswe melao ya maitsholo ke batsadi o tshwantshanngwa le podi. Le fa e kete o a sotlhega mo gae ka batsadi ba ba bogale ba ba sa mo letleng go itirela boithatelo, se se mo tswela molemo. O nna le botho bo bo mo agelang bokamoso. O kgona go emelana le go fenya mathata le dikgwetlho tsa botshelo. Se se dire gore a hume katlego mo botshelong.
Ngwana yo o golang a itirela boithatelo; a lala a tsamaya masigo, a nwa bojalwa a sa le monnye, o lebega a le lesego. Fa a gola o tswa mo tisong ya batsadi, mme ga a kgone go emelana le dikgwetlho tsa botshelo gonne o godile matepe. Ga a ise a ke a baakanyetswe mathata a botshelo. Bokamoso jwa gagwe bo letobo. O phalwa ke yo o godisitweng e kete batsadi ba a mo sotlha. Go gola a sa disiwe go a mo lomeletsa.
Batsadi a re godiseng bana re ntse re gopotse gore ka moso ba tlaa tshwanela go ikemela mo botshelong!